Leonardo Di Kaprio “Tepaga qarama” komediyasida bosh rolni o‘ynashga rozi bo‘lishdan oldin ssenariyni 5 oy o‘rganib chiqqan

Leonardo Di Kaprio Netflix’ning “Tepaga qarama” (Don’t Look Up) komediyasida bosh rolni ijro etishga rozi bo‘lishdan oldin film ssenariysini besh oy davomida o‘rganib chiqqan va unga qo‘shimchalar kiritgan. Bu haqda komediya rejissori va ssenariy muallifi Adam Makkeyga tayanib Esquire ma’lum qildi.

 Kadr: YouTube
Makkeyning so‘zlariga ko‘ra, Di Kaprio uning filmida suratga tushishni xohlashiga ishonmagan. Biroq aktyorga ssenariy juda yoqqan va to‘rt—besh oy davomida uni o‘rganib chiqib, yangi g‘oyalarni taklif etgan. “Karantin sabab uzilib qoldik, biroq filmni suratga olishning xavfsiz yo‘lini topganimizdan so‘ng u aktyorlar tarkibidan o‘rin oldi. Men bunga ishona olmayman”, — deydi Makkey.
Kartinada suratga tushishga birinchi bo‘lib Jennifer Lourens rozi bo‘lgan. Makkeyning aytishicha, u “O‘gay aka-ukalar” komediyasining muxlisi bo‘lgan. Shuningdek, kartinada Meril Strip, Keyt Blanshett, Jona Hill, Timoti Shalame, Mettyu Perri, Himesh Patel, shuningdek, qo‘shiqchi Ariana Grande va reper Kid Kadi ham suratga tushgan.

“Tepaga qarama” komediyasida Di Kaprio va Lourens ikkita astronom — doktor Rendall Mindi va Keyt Dibiaski rolini ijro etgan. Qahramonlar insoniyatni Yerni yarim yildan so‘ng butunlay yo‘q qilib yuborishga qodir meteorit uchib kelayotganidan ogohlantirish maqsadida turga otlanadi.
Yanvar oyida Netflix kartinaning anonsi bilan bo‘lishgandi. Premyeraning rasmiy sanasi hozircha e’lon qilinmadi, biroq Makkey kartina 2021-yilning noyabr—dekabr oylarida namoyish etilishini ta’kidlamoqda.
 Gollivud aktrisasi Jennifer Lourens “Tepaga qarama” komediyasini suratga olish vaqtida jarohat oldi